許守謙

許守謙（），字子受，號益斋，直隸真定府藁城縣人，民籍，明朝政治人物。

 生平 
十九岁中嘉靖三十四年（1555年）乙卯科順天府鄉試第三十名舉人。嘉靖四十四年（1565年）中式乙丑科會試第二百三十九名，三甲第十六名進士。都察院观政，本年六月授開封府推官，隆慶二年（1568年）六月行取，九月升户部主事，四年六月升管粮郎中，五年正月回司管事，萬曆三年（1575年）四月升浙江副使，九月调繁山西岢岚兵备道，在任二年，父亲去世辞官回乡。八年正月除補山西大同左衛，後调任阳和，九年十月升湖广荆南道参政，十年十一月升按察使，本月调山西岢岚兵备道，十二年八月升右佥都御史、巡抚山西，十三年闰九月升右副都御史、照旧巡抚，十五年二月以原官巡抚宣府，十七年擢升刑部右侍郎，十月改任兵部右侍郎，十八年八月升左侍郎，十九年九月致仕。萬曆三十三年卒，享年六十九。《大明通議大夫兵部左侍郎贈本部尚書益斋許公墓誌銘》賜同進士出身通議大夫山西提刑按察司按察使前後奉敕整飭宣大左衛懷隆道兵備食從二品俸獲鹿孫化龍頓首拜撰賜進士出身欽差總理河道提督軍務工部右侍郎兼督察院右僉都御史獲鹿曹時聘書賜進士出身文林郎河南道監察御史門生長垣崔景榮篆万历三十三年九月癸卯，少司马益斋许公卒于家。讣闻，大中丞渭南孙公、直指利津李公合疏」请恤典，其冢子其德以故母张淑人宜祔葬并陈之部，部议宜如例，」上可之。予祭一坛，造坟安葬，仍赠公兵部尚书，遣本府堂上官致祭，护作方中，」恩至渥矣。居无何，其德亦卒，其弟其才等议卜宅兆、营葬事，而其孝来请铭曰：往先君乘鄣塞时，子尝共事，先君政业子宜知之，墓」道之文愿以累子。往予守并州，公治兵岢岚，及备兵云中，公开府三晋上谷，猥以乡谊辱公，嘘植甚厚。辛丑之秋，公与大冢宰」梁公游览吾邑西山，不佞犹得侍杖履，今日月几何，而二公继逝，不可复作矣，兹役何敢辞？ 按状，公讳守谦，字子受，益斋其别」号也。先世溧阳人，」国朝永乐时避地真定，家于藁城之白璧村，后徙居郡城，而其族人犹多村居者。曾祖曰福旺，福旺生瓒，瓒生司训公金，公之父」也，配苏氏。由司训公而上三世，皆以公贵，赠通议大夫、都察院右副都御史，配皆淑人。福旺以勤俭起家，累资丰厚。弘治中，值」岁歉，尝以千金助郡中徭役，太□彭公义之，既偿其金，且绘书图说，以示褒奖。里人为什一计者，多藉其资，间有逋负，折券不」问。积德累仁，延及司训公，以明经授河南襄城县训导，为人敦厚温文，生二子，长守约，次即公。公生七岁而母见背，继母张氏」为抚育之。年十岁从司训公授书，旦夕攻苦力读，司训公悦之。年十六选入邑庠，十九领顺天乡荐，又十载释褐成进士，为嘉」靖乙丑。初授开封府推官，隆庆二年擢户部主事，转郎中，万历三年擢浙江按察司副使，寻调山西岢岚兵备。居二载，丁司训」公忧。服阕，补大同左卫，更调阳和。辛巳擢湖广荆南道参政。是岁阅视，加按察使，仍调岢岚。甲申之秋，拜右佥都御史，巡抚山」西。明年阅视，晋副都御史。丁亥，移节宣府，其年以三品满考，诰赠三代、荫一子。己丑擢刑部右侍郎，寻改兵部，庚寅秋转左。辛」卯九月乃致仕归。 公之司理开封也，郡当省会，讼牒填委，公听断明敏，片言立决，案无留牍。委查钱谷，勾稽详慎，评骘臧否，明」察无私，部史贤之，每有荐剡，未尝不首称公也。戊辰，当选科道，公业以治行征入矣。已乃授户曹，人为公诎，而公为郎，监钞浒」墅，督饷永平，俱有能名。及视篆司中，挥霍练达，每奏稿成，司徒公未尝不称善。他司有不善者，司徒公曰：何不令许郎中改定？」其见重如此。用是，晋擢宪副。公持宪迁转，扬历南北，然驰驱边塞者十九。阳和左卫，偏头老营，俱临绝塞，而阳和制府在焉，事」务烦钜，岢岚独当一面，虏使往来，应酬无暇。公前后六七载，筹赞机务，规画兵食，抚驭夷虏，经理贡市，修筑工程，终岁拮据，劳」苦万状。其自阳和擢湖广也，总督司马安肃郑公尝上疏留之，而荆南未久，随以阅荐调还岢岚，诚重之也。公抚晋中凡三载，」安辑黎庶，综核吏治，慎固边圉。乙酉，旱蝗为灾，力请」帑金数万，煮粥赈之，全活者不计其数。班匠年久丁绝，勾解滋扰，疏议豁免。岁时巡历边关，校阅士马，汰除贪墨，一时将吏肃然。上」谷陵京右臂，独石孤悬，称重镇，公抚绥尽心，宽严得体。青酋桀骜，市马独多，颇为难制，然自公在事，卒无敢哗者，驭之有道也。」时顺义嗣封，公同心筹画，塞事再定，边疆赖之。其他政绩具在公《两镇奏议》中可考也。公筹边既久，蒙」恩宠亦最多。其备兵也，以贡市大阅，蒙」赉金者四。其开府也，以贡市修边大阅，蒙」赉金币者七。以虏王嗣封，蒙」赉金币升俸者一。及」召还朝，贰赞枢管，筹画居多，边陲之人方日望公以督府再临，而公解绶归来，厥施未究。其后蓟辽总督邢公谓公负安攘大略，亟」宜起用，力荐于朝。而公竟溘然不起矣。惜哉！ 公事亲孝，幼失恃，及长，恒以不及见母为恨，司训公之殁也，哀痛尽礼。公之家居」也，创辟一圃，杂植松竹之属，时与二三耆旧徜徉其中，奕棋酌酒。郡邑之庭，非公事未尝至也。庚子岁荒，公念藁邑乡人无告，」损金买谷三百石，为建社仓，恒山驿站疲累难支，上书增银苏困。至于宗族，尤为加意，贫不能自振者，时出资周之。故公之殁」也，里人多感叹者。 公生于嘉靖十五年丙申闰十二月十九日，距卒时得年六十九岁，葬以卒之明年十二月初二日。墓在郡」东十五里蟠桃村之原。公先配张氏，赠淑人，生于嘉靖壬寅五月初四，卒于隆庆己巳四月初九，得年二十八岁，初葬祖茔，今」启祔焉。继配马氏，封淑人。侧室李氏。子男四：长即其德，官生，娶乡进士刘燦女；次其才，廩生，娶户部尚书贾公应春孙女；次其」忠，国子生，娶吏部尚书梁公梦龙女；次其孝，癸卯举人，娶武功卫指挥伍希韩女。其德张出，其忠马出，其才、其孝皆出于李也。」女一，亦张所出，适王兆庆，郡庠生，徐州卫经历荐之子。孙男二：国鼎、国鼐，俱其才出，一聘梁尚书公孙女，一聘于同年进士李」公镐孙女。孙女一，其孝出，许聘真定卫指挥贾名俊子。曾孙女二，一许聘御史贾名儒孙，一尚幼。嗟夫！公以洪才巨识遭际明」时，宣力边疆，洊历卿贰，勋业烂然，无负生平，增重闾里，且家学相承，贤科趾美，后嗣克昌，公可谓不朽矣！铭曰：」 哲人挺生滹沱傍，才华黼黻器珪璋。早年艺苑快翱翔，中州司理清风扬。为郎起草奏明光，几年劳瘁叹名王。桓桓开府仍边」疆，榆关千里遍农桑。朱提锦绮来尚方，中朝枢管资赞襄。乂安邦国夷狄攘，一朝投绶还故乡。樽酒时开绿野堂，天不愸遗人」悲伤。讣闻」当宁亦徬徨，」恩纶赗典贲泉壤。佳城郁郁新卜良，隧道有铭千载藏。」

 家族 
曾祖許清（許福旺）；祖父許瓉，贈副都御史；父許金，訓導累封副都御史。母蘇氏，累赠淑人；繼母張氏。具慶下。兄守约（儒士）、弟守曾（庠生）、守成。

参考文献

Category:許姓
Category:藁城人
Category:嘉靖三十四年乙卯科順天鄉試舉人
Category:明朝都察院觀政
Category:明朝開封府推官
Category:明朝戶部主事
Category:明朝戶部郎中
Category:明朝浙江按察司副使
Category:明朝山西按察司副使
Category:明朝湖廣布政使司參政
Category:明朝湖廣按察使
Category:明朝山西按察使
Category:明朝山西巡撫
Category:明朝宣府巡撫
Category:明朝兵部右侍郎
Category:明朝兵部左侍郎